CELEX: 62007TN0320
Language: fi
Date: 2007-08-24 00:00:00
Title: Asia T-320/07: Kanne 24.8.2007 — Jones ym. v. komissio

20.10.2007   
            
            
               FI
            
            
               Euroopan unionin virallinen lehti
            
            
               C 247/37
            
         Kanne 24.8.2007 — Jones ym. v. komissio
   (Asia T-320/07)
   (2007/C 247/61)
   Oikeudenkäyntikieli: englanti
   Asianosaiset
   
      Kantajat: Glenn Jones ja Daphne Jones (Neath, Wales), FForch-y-Garron Coal Company Ltd (Neath, Wales), Desmond Ivor Evans ja David Raymond Evans (Maesteg, Wales) (edustaja: Solicitor D.I.W. Jeffreys)
   
      Vastaajat: Euroopan yhteisöjen komissio
   Vaatimukset
   
               —
            
            
               Komission asiassa COMP/37.037 18.6.2007 tekemä päätös, joka koskee kantajien Central Electricity Generating Boardin harjoittamasta laittomasta hintasyrjinnästä tekemää kantelua, on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Asiassa on kyse EY 230 artiklan mukaisesti nostetusta kanteesta, jossa vaaditaan kumottavaksi komission 18.6.2007 tekemää päätöstä (Asia COMP/37.037 — SWSMA), jolla hylättiin kantajien kantelu, jossa väitettiin, että Central Electricity Generating Boardin hinnoittelukäytäntö hiilentuottajien suhteen vuosina 1984–1990 muodosti hiilentuottajiin — mukaan luettuna kantajat — kohdistuvan lainvastaisen hintasyrjinnän, joka oli ristiriidassa silloin voimassa olleen Euroopan hiili- ja teräsyhteisön perustamissopimuksen 4 artiklan b kohdan kanssa.
   Kantajat väittävät, että komissio on riidanalaisen päätöksen tekemisen yhteydessä tehnyt useita perustavanlaatuisia oikeudellisia virheitä ja/tai harkintavirheitä ja että näin ollen päätös on kumottava.
   Kantajat väittävät, että komissio teki oikeudellisen virheen arvioidessaan kysymystä hintasyrjinnästä maanlaajuisesti sen sijaan, että se olisi käyttänyt viitekehyksenä paikallisia markkinoita, joilla kantajat toimivat. Lisäksi kantajat väittävät, että komissio katsoi virheellisesti, että lisenssisopimusten perusteella toimivat yksityiset kaivokset kykenivät tuottamaan hiiltä ainoastaan rajallisen määrän ja lyhytaikaisesti, kun otetaan huomioon kaivosrakennelmien koko ja British Coal Corporationin lisenssikäytäntö. Lopuksi kantajat väittävät, että komissio katsoi virheellisesti, että koska EHTY:n perustamissopimus ei ollut enää voimassa ja koska sillä ei enää ollut yksinomaista toimivaltaa mainitun sopimuksen rikkomisten osalta, komission päätöstä ei enää vaadittu ennen kuin oikeusturvaa voitiin hakea kansallisista tuomioistuimista.